ORDE do 21 de xuño de 2011 pola que se aproba o deslindamento da parcela norte do monte veciñal en man común de Souto, no concello de Lobeira (Ourense), pertencente á Comunidade de Montes de Souto.
Consellería do Medio Rural — III. Outras disposicións — 28/06/2011

Examinado o expediente de deslindamento da parcela norte do monte veciñal en man común de Souto, no concello de Lobeira (Ourense), pertencente á comunidade de montes de Souto, e tendo en conta os seguintes
Antecedentes de feito.
Primeiro. Con data do 28 de xullo de 2010, o director xeral de Montes autorizou a realización do deslindamento, e o edicto correspondente publicouse no Diario Oficial de Galicia e no taboleiro de anuncios do concello. Notificóuselle á comunidade propietaria, ás comunidades propietarias estremeiras e ao Distrito forestal XV A Limia.
Segundo. De acordo co previsto nos correspondentes edictos e notificacións, o día 27 de outubro de 2010 procedeuse á realización do deslindamento das estremas da parcela norte do monte. Para a realización do deslindamento, tívose en consideración:
a) O disposto na Lei 13/1989, do 10 de outubro, de montes veciñais en man común, que lle atribúe a propiedade á comunidade veciñal correspondente, en tanto non exista sentenza firme en contra.
b) Os acordos respectados consuetudinariamente, aínda que non formalizados, coas restantes comunidades estremeiras, coincidentes dun xeito xeral co expresado polo acordo e plano de clasificación.
c) A existencia, nas zonas de linde con parcelas de propiedade particular, de muros de pedra os cales describen un perímetro moi semellante ao que fixa o plano de clasificación.
Terceiro. De acordo co disposto no artigo 93 do Decreto 485/1962, do 22 de febreiro, polo que se aproba o Regulamento de montes, abriuse un prazo dun mes para a presentación de reclamacións, notificóuselles o dito prazo aos interesados e publicouse no Diario Oficial de Galicia.
Cuarto. De acordo co disposto no artigo 94 do Decreto 485/1962, tendo amplamente transcorrido o prazo anterior, e ao non se formular ningunha reclamación, as liñas descritas adquiren carácter definitivo. Dado que as liñas descritas afectan o perímetro completo do monte, non resulta necesario pasar á segunda fase do deslindamento.
Quinto. O enxeñeiro operador emitiu o seu informe o día 22 de febreiro de 2011.
Fundamentos de dereito.
Primeiro. De acordo co disposto nos reais decretos 167/1981, do 9 de xaneiro; 1706/1982, do 24 de xullo, e 1535/1984, do 20 de xuño, sobre transferencias de funcións e servizos do Estado á Comunidade Autónoma de Galicia en materia de conservación da natureza, no Decreto 79/2009, do 19 de abril, polo que se establece a estrutura orgánica da Xunta de Galicia, no Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, e no Decreto 318/2009, do 4 de xuño, polo que se establece a estrutura orgánica da Consellería do Medio Rural e do Fondo Galego de Garantía Agraria, o conselleiro do Medio Rural é competente para ditar esta orde.
Segundo. O Servizo de Montes de Ourense é competente para levar adiante o dito deslindamento, cumpridas todas as prescricións legais en canto á publicidade, notificación e demais requisitos exixidos nos artigos 82 ao 125 do Regulamento de montes aprobado polo Decreto 485/1962, do 22 de febreiro.
Terceiro. As resolucións do Xurado Provincial de Montes Veciñais en Man Común atribúen a propiedade destes ás comunidades veciñais, entrementres non exista sentenza firme en contra, ditada pola xurisdición ordinaria, segundo determina o artigo 30 do Decreto 260/1992, polo que se aproba o regulamento para a execución da Lei 13/1989, do 10 de outubro, de montes veciñais en man común.
Tendo en conta os preceptos legais citados e demais de xeral aplicación e o informe-proposta do xefe do Servizo de Montes de Ourense, esta consellería, por proposta da Dirección Xeral de Montes,
Primeiro. Aprobar o deslindamento da parcela norte do monte veciñal en man común de Souto, pertencente a Souto, da parroquia de Monte Longo (Santa Cristina), no concello de Lobeira, na provincia de Ourense, de acordo coas actas, rexistro topográfico e plano que figuran no expediente, así como coa descrición perimetral. A cabida da parcela norte do monte é de 21,2 hectáreas, sen enclaves dentro do seu perímetro. Os lindeiros da parcela norte do monte quedan definidos do xeito seguinte:
Norte: monte veciñal en man común Motas e Viso, pertencente ás parroquias de Lobeira (San Vicente) e Monte Longo (Santa Cristina), e monte veciñal en man común de Nogueira, pertencente a Nogueira, ambos no concello de Lobeira.
Leste: monte veciñal en man común de Nogueira, pertencente a Nogueira no concello de Lobeira e predios particulares.
Sur: predios particulares e monte veciñal en man común de Vilariño, pertencente a Vilariño no concello de Lobeira.
Oeste: monte veciñal en man común Motas e Viso, pertencente ás parroquias de Lobeira (San Vicente) e Monte Longo (Santa Cristina) no concello de Lobeira.
Descrición do perímetro exterior.
Comeza a descrición no vértice número 1, nun cruzamento do devasa. Neste punto conflúen o monte veciñal en man común Motas e Viso (pertencente ás parroquias de San Vicente de Lobeira e Santa Cristina de Montelongo), o monte veciñal en man común de Nogueira (pertencente a Nogueira), e o monte obxecto deste deslindamento, todos do concello de Lobeira.
Desde o vértice número 1 ata o número 3, o límite do monte queda materializado por un pequeno devasa (propiamente dito é unha rúa aberta no piñeiral), situando un vértice intermedio (número 2) nun pequeno manancial denominado Fonte da Gandarela. O vértice número 3, nun muro de pedra que define os predios particulares. Neste vértice 3 acaba o linde do monte que se vai deslindar co monte veciñal pertencente a Nogueira, e comeza o linde con predios particulares.
Desde o vértice número 3 ata o vértice número 12, o monte estrema con predios particulares e existen muros de pedra que materializan fisicamente o límite. No vértice número 12 (situado nun muro de pedra) acaba o linde do monte cos predios particulares, e comeza a estremar co monte veciñal de Vilariño.
Desde o vértice 12 ata o 13 o límite márcao unha pista forestal, e desde este último subimos en liña recta ata o vértice 14, sinalado na beira dun devasa, tocando neste vértice o monte obxecto do deslindamento, o monte veciñal Motas e Viso e o monte veciñal en man común pertencente a Vilariño.
Os vértices 12, 13 e 14 definen a estrema entre o monte obxecto do deslindamento e o monte de Vilariño, coincidindo exactamente cos vértices deslindados o día 20 de outubro de 2010 na realización do deslindamento do monte de Vilariño.
Desde o vértice número 14 ata o número 1 o límite está materializado por un devasa (pertencente ao monte que se deslinda). Entre estes dous vértices o linde é co monte veciñal denominado Motas e Viso.
Enclaves.
Non existen enclaves dentro do perímetro descrito no punto anterior.
Servidumes.
Da documentación existente non se deduce a existencia de servidumes, aínda que deben considerarse as servidumes habituais de paso nas estradas, devasa, camiños e pistas forestais existentes dentro do monte.
Segundo. Que se cancele total ou parcialmente calquera inscrición rexistral en tanto sexa contraditoria coa descrición do monte veciñal en man común de Souto.
Terceiro. Declarar expresamente que no referente ás reclamacións de propiedade, esta resolución esgota a vía administrativa e queda expedita a xudicial civil.
Cuarto. Que se notifiquen os novos datos resultantes da descrición do monte ao Rexistro Provincial de Montes Veciñais en Man Común de Ourense.
Quinto. Que se inmatricule o monte coas características resultantes no Rexistro da Propiedade.
Sexto. Esta resolución entrará en vigor o día seguinte ao da súa publicación no Diario Oficial de Galicia. Os interesados poderán interpor contra esta resolución recurso de reposición, con carácter potestativo, no prazo dun mes ante o conselleiro do Medio Rural, ou ben interpoñer directamente o recurso contencioso-administrativo, ante o Tribunal Superior de Xustiza de Galicia, no prazo de dous meses de acordo co disposto nos artigos 109 e 116 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10 e 46 da Lei 29/1998, do 13 de xullo, da xurisdición contencioso-administrativa. Ambos os dous prazos computaranse desde o día seguinte ao da recepción da notificación persoal polas persoas interesadas, ou ao da publicación para os que non puidesen ser notificados persoalmente.
Santiago de Compostela, 21 de xuño de 2011.